Þingræður haldnar á Alþingi Íslendinga



Herra forseti. Það er kunnugt, að Þjóðvarnarflokkurinn hefur frá upphafi verið andvígur hæstv. núverandi ríkisstj. og stefnu hennar. Hann hefur lagt á það ríka áherzlu, að stefnubreytingar og nýrrar stjórnar væri þörf. Nú er í ljós komið með gleggri hætti en nokkru sinni fyrr, hvað leiða muni af stefnu hæstv. ríkisstj. í efnahagsmálum. Með þeim gífurlegu nýju álögum á allan landslýð, sem hæstv. ríkisstj. hefur að nokkru fengið samþ. nú þegar, en eru sumpart enn til meðferðar hér á Alþ„ er svo óstjórnlega hert á gangi verðbólguskrúfunnar, að algert hrun íslenzks gjaldmiðils blasir við á næsta leiti. Við þjóðvarnarmenn lítum svo á, að hér sé um að ræða raunverulegt gjaldþrot núverandi stjórnarstefnu, hæstv. ríkisstj. hafi gefizt upp við lausn þeirra vandamála, sem við blasa. Við teljum því eðlilegt og raunar sjálfsagt, að það sé nú kannað á þinglegan hátt, hvort núverandi hæstv. ríkisstj. nýtur enn atfylgis meiri hluta hv. alþm., og það komi í ljós, hverjir fáist til að votta henni traust. Af þessum sökum höfum við lagt fram till. þá um vantraust á ríkisstj., sem nú er hér til umr. Í gærkvöld fóru fram hér í Sþ. almennar stjórnmálaumr., sem útvarpað var um land allt. Með skírskotun til þess, að þær umr. snerust nær eingöngu um stefnu hæstv. ríkisstj., sé ég ekki ástæðu til að fara mörgum orðum um vantrauststill. Ég tel, að í ræðum okkar þm. Þjóðvfl. í gærkvöld hafi vantrauststill. verið rækilega rökstudd, og leyfi mér að vísa til þess rökstuðnings. Mun ég því ekki hafa hér um fleiri orð, nema sérstakt tilefni gefist, en vænti þess, að hæstv. forseti sjái svo um, að atkvgr. um vantrauststill. fari fram svo fljótt sem við verður komið.



Herra forseti. Sósfl. hefur frá upphafi verið andvígur þessari ríkisstj. Hann sér alveg sérstaklega ástæðu til þess að vera andvígur henni nú í sambandi við þær álögur, sem hún nú leggur á landsfólkið. Flokkurinn mun þess vegna greiða atkv. með þessari vantrauststillögu.



Herra forseti. Alþfl. vantreystir hæstv. ríkisstj. Við Alþýðuflokksmenn munum því greiða atkvæði með þessari till. Hins vegar get ég ekki hjá því komizt að lýsa nokkuð undrun minni á því, hvern tíma hv. flm. velja til þess að bera þessa till. fram, og að þeir skuli óska afgreiðslu á henni áður en afgreiðslu fjárlagafrv. og frv. um framleiðslusjóð, sem báðir stjórnarflokkarnir standa sameiginlega að, er lokið. Slíkt gæti til þess bent, að áhugi flm. fyrir stjórnarskiptum sé í rauninni minni en þeir vilja vera láta og láta líta út fyrir.



Herra forseti. Í tilefni af þeim ummælum, sem hv. 4. þm. Reykv. (HG) lét hér falla, um leið og hann lýsti stuðningi Alþfl, við vantrauststill., vil ég segja það, að mig furðaði á þeim ummælum. Ef takast á að koma í veg fyrir þær álögur, sem hafa verið bornar hér fram og útlit er fyrir að eigi að samþykkja hér á Alþ., ef takast á að koma í veg fyrir það, að þetta verði gert, ef takast á að koma í veg fyrir það, að hundruð milljóna króna álögum sé nú með samþykkt á mjög stuttum tíma hér á Alþ. velt yfir á almenning í landinu, þá verður að gera það með því að fella ríkisstj. Ég vil mega vænta þess, að hv. 4. þm. Reykv. beri ekki þann hug til íslenzkrar alþýðu, að hann vilji láta núverandi ríkisstj. og hennar stuðningslið samþykkja þessar álögur á íslenzka alþýðu, sem hér liggja fyrir, og reyna svo að velta henni og komast þá væntanlega með flokki sínum í stjórn til þess að innheimta þessar álögur af almenningi.



Herra forseti. Ég óska eftir að flytja örstutta grg., um leið og ég greiði atkv., og sú grg. er jafnframt grg. fyrir afstöðu okkar framsóknarmanna til þessa máls, vantraustsins, sem liggur fyrir. Framsfl. hefur þegar gert samkomulag um afgreiðslu þeirra mála, sem nú liggja fyrir Alþ. varðandi bráðabirgðastuðning við framleiðsluna. Núverandi ríkisstj. beitir sér fyrir þessum bráðabirgðastuðningi samkvæmt samningi, sem ríkisstj. hefur þegar gert við samtök framleiðenda. Framsfl. mun því ekki efna til stjórnarslita á þessu stigi. Á hinn bóginn skapast ný viðfangsefni að lokinni afgreiðslu þessara umsömdu mála. Þess vegna hefur undanfarið verið unnið að undirbúningi flokksþings framsóknarmanna, er taki ákvarðanir um afstöðu flokksins til hinna nýju viðhorfa. Með tilvísun til þessarar greinargerðar segi ég nei. Þingsályktunartillögur, vísað til ríkisstjórnarinnar.